text: [{"text_idx": "#000000", "text": "Archive for month: October, 2016"}, {"text_idx": "#000002", "text": "Godina Shawaa Bahaa magaalaa Adaamaatti Waldaan Qulqullootaa Wiirtuu Adaamaa Onkololeessa guyyaa 06, 2009 A.L.I tti oduu gadaamotaa qopheessuu irratti mari\u2019ateera. Walgahiin marii kanaa ganama sa\u2019aatii 3:30 irraa kaasee hanga 5:30 ti kan ture yoo ta\u2019u, jalqaba irratti seensa marichaafi kallattii marichaaf kan ta\u2019u barumsi wangeelaa mata duree \u201ckan isiniif kenname jabeessaa eeggadhaa\u201djedhuun kennameera. Barsiisaa Geetaachoon lallaba kana keessatti kan nuuf kennamteefi bara baraaf qabeenya keenya taatee jiraattus mana amantaa ta\u2019uu ishee ibsaniiru."}, {"text_idx": "#000003", "text": "Haaluma kanaan sagantaa ciree booda immoo Piroopoosaalli saganticha qopheessuuf qophaa\u2019e Walitti qabaa Waldaa qulqullootaa Wiirtuu Adaamaa kan ta\u2019e barsiisaa Geetinat Asiraatiin dhiyaateera. Kaayyoon sagantaa kanaatis gadaamonni godina Shawaa Bahaa keessa jiran hundi isaanii misoomaan akka of danda\u2019an, Wiirtulee leenjii lubootaa haaraa hundeessuufi tajaajiltoota Afaan Oromootiin tajaajiluu danda\u2019an horachuuf akka ta\u2019es ibsameera. Kaayyoo kana galmaan gahuuf Abbootii mana amantaa kan ta\u2019an luboonni, manneen barnoota Dilbataa,waldaaleen hafuuraawaa adda addaafi maanguddoonni nannawaa illee dammaqinaan akka itti hirmaachuu qaban waamichi taasifameera."}, {"text_idx": "#000004", "text": "Dhuma irratti hirmaattotni marii kanaasagantaa qophaa\u2019e irratti yaada erga kennanii booda karoora kana galmaan gahuuf carraaqqichi koree miseensota shan qabuun akka durfamu, waltajjiin kunis ji\u2019a ji\u2019aan akka gaggeeffamu murteessuun sagantichi xumurameera."}, {"text_idx": "#000005", "text": "Dubartii Ilma Dhiiraa deesse ni ariyate"}, {"text_idx": "#000006", "text": "Mata dureen kun waa\u2019ee godaansa haadha keenya dubroo Maariyaam irratti xiyyeffatee kan barreeffamedha. Kanaan dura barullee Hamar waggaa 18ffaa lakkoofsa 7 irratti amaariffaan barreeffamee kan dhiyaate yoo ta\u2019u barbaachisummaan isaa baay\u2019ee waan ta\u2019eef afaan oromootti hiiknee dhiyeessineerra. Kan gara Afaan Oromootti hike Dn. Zannabaadha. Barreeffamni kun baruullee dhangaa Lubbuu waggaa 1ffaa lakkoofsa 2 irratti kan bahedha. Dubbisa gaarii"}, {"text_idx": "#000007", "text": "Abbaa mul\u2019ataa kan jedhame qulqulluu Yohaannis Ilmi qaqawwee bakkee lafa bishaaniin marfamtee jirtu, Fixmoottii hidhaarra( to\u2019annaa) jala osoo jiruu Godaansa Giiftii keenya qulqulleettii dubroo Maariyaam mul\u2019ataan argee \u201cJawwichis akka lafarratti darbatame yoo argu dubartii Ilma dhiiraa deesse ni ariyate\u201d jechuun diyaabiloos Heeroodsirra buluun haadha keenya akka ariyate barreesseera.( Mul. 12:13-15)"}, {"text_idx": "#000009", "text": "Haadha keenyarratti yeroo godaansaa sana rakkoo fi gidiraan baay\u2019een ishee irra gaheera. Abbaan Gabra Maariyaam yeroo godaansaa, gadda, boohichaa fi gidiraa ishee irra gahe ilaalchisee barreeffama isaa Gadda durbee ( Saqooqawa Dingil) jedhamu irratti ibsu:-\u201c Aduu (biiftuu) kan uffattu ilmoo ifaa yaa qulqulleettii dubree Maariyaam Ilma kee Heeroods isa hamaa sana duraa yeroo dhoksitetti rakkoowwan sirra ga\u2019an baay\u2019ina deemsaa fi gubiinsa cirrachaa miilli kee addeessa kaawwatan akka bilchaatan yeroo dhaga\u2019amu namini haa hafuutii dhagaan illee kan boohuu qabudha ture.\u201d Jechuun ibseera."}, {"text_idx": "#000010", "text": "Mana kiristaanaa Ortodooksi Tawaahidoo godaansa haadha keenya qulqulleettii dubroo Maariyaamiifi kan Ilma ishee Isa fayyisaa addunyaa ta\u2019ee waggaa waggaadhaan Fulbaana 25 hanga sadaasa 6 tti Soomaa fi kadhannaan ni yaaddatama. Sooma kanas sooma Tsigee (sooma Abaaboo), ji\u2019a isaas ji\u2019a (waqta) Tsigee (Abaaboo), galata yeroo kana keessa dhiyaatus galata (Maahileeta) Tsigee jedhamee beekama; kanaaf manni kiristaanaas yeroo kana soomaan, galataan kabajji. Yeroo kanatti qiddaaseen (sirni qulqulleessaa), faarfannaan adeemsifamu godaansa haadha keenyaa kan nama yaaddachiisudha. Kana bu\u2019uura taassisuun uummanni kiristaanaa baay\u2019een ji\u2019a tsigee soomaa fi kadhannaadhaan dabarsu."}, {"text_idx": "#000011", "text": "Mootiiwwan bahaa eebba (barakata) dhaloota irraa akka hirmaattu carraa argatan mootii samii isa dhugaa Iyyasuus Kiristoosiif galchaa galchuuf humna kumaatama baay\u2019eetti lakkaa\u2019amu hordofsiisuun \u201cMootiin yihudaa dhalate garami? Isaaf sagaduuf dhufneerra\u201d jechuun baha irraa gara Iyyarusaaleem dhufan(Maat.2:1-2). Bara sanatti Israa\u2019eel bulchaa kan ture Heeroods kana dhagahee nahe; sababiin isaas mootummaasaa garagalchuun Israa\u2019eel bittaa Roomaa Jalaa bilisa waan baasu waan itti fakkaateefi."}, {"text_idx": "#000012", "text": "Hangafoota Lubootaa walitti qabee Kiristoos kan dhalatu yoomii fi eessatti? Jechuun gaafate. Isaanis Raajichi Miikiyaas \u201cBeeteliheem yaa Efraataa ati kumaatama Yihudaa keessaa ta\u2019uuf xiqqoodha; garuu si keessaa bahiinsi Isaa duraa eegalee kan bara baraa kan ta\u2019e, Israa\u2019eel irratti mootii kan ta\u2019u naaf baha\u201d jedhamee raajiin dubbatamuu isaa itti himani. (Mik.5:2)"}, {"text_idx": "#000013", "text": "Heeroods warra ogeessotaan (sabaa sagaliin) barri urjicha itti arganii fidaa\u2019imni itti dhalate hangam akka ta\u2019e gaafate. Deemaatii daa\u2019imicha yoo argitan anis akkan sagaduufiitti deebi\u2019aa natti himaa jedheenii addaan bahani. Isaanis urjii hordofuun Beeteliheem gahani. Daa\u2019imicha arganii baay\u2019ee gammadani. Adda isaaniitiin gombifamanii sagadaniif; saanduqa isaanii bananii warqee, ixaanaa fi karbee galachaniif."}, {"text_idx": "#000014", "text": "Sabaa sagal (ogeeyyonni) haadha keenyaan eebbifamanii gara biyya isaaniitti yoo deebi\u2019an karaa Heeroods akka hin deemne ergamaan Waaqayyoo waan itti himeef karaa biraan (karaa amantaa biraa) deebi\u2019aniiru. Karaa daandii biraa waggaa lama isa deeman guyya afurtama deemaniiru. Karaa biraa iccitii guddaa deebi\u2019uu isaanii, akka beekumsa Waaqayyootti dhaloota Isaa warra hin dhageenyeef dhaggeessisaa akka darbanii fi amantaan akka babal\u2019atuuf. Sababa kanaaf jecha biraatiin \u201cGaram jira?\u201d jechaa dhufanii \u201c Argineerra\u201d jedhanii \u201cMootii Yihudaati\u201d kan jedhaniin \u201cWaaqayyodha\u201d jechaa deebi\u2019aniiru."}, {"text_idx": "#000015", "text": "Deebi\u2019uu saba ogeessotaa (sabaa sagal) hawwiidhaan eegaa kan ture Heeroods akka isa goyyomsan yoo baru Gooftaa keenya Iyyasuus Kiristoosiin kan argate itti fakkaatee daa\u2019imman waggaa lamaa fi sanaa gadii Beeteliheemii fi godinasaatti argaman kuma afurtamii afur seefiin fixe. Yeroo sana raajicha Eermiyaasiin \u201c sagaleen Raamaatti dhaga\u2019ame; Raaheel ijoollee isheef booyicha baay\u2019ee boocheef\u201d jedhamee raajiin dubbatame xumurame.(Er.31:15; Mat.2:17-18; Mul. 14: 1-4; Sinkisaara amajii fuula 558)"}, {"text_idx": "#000017", "text": "Haati Waaqayyoo gara Gibxiitti maalif"}, {"text_idx": "#000018", "text": "Haati keenya qulqulleettii dubroo Maariyaam Heeroods mucaa Ishee akka jalaa hin ajjeesne Yooseefii fi Saloomee wajjin dachee Afrikaa kan taate Gibxitti godaante. Gooftaan keenya gara Gibxiitti kan baqateef akka dubbisa gubbaa irraa hubannutti bara isaattiif darbiinsa, mootummaa isaatiif aangoo irraa bu\u2019uu kan irra jiru; dadhabaa kan ta\u2019e Heeroods jalaa baqachuuf qofa osoo hin taane iccitiiwwan biro jiru. Isaanis:-"}, {"text_idx": "#000019", "text": "Raajichi Isaayiyyaas Kiristoos gara Gibxii bu\u2019uu Isaa \u201c Kunoo Waaqayyo duumessa saffisaa balali\u2019uun gara Gibxii ni dhufa\u201d jechuun akka dubbate raajicha raawwachuuf gara dachee Gibxiitti dugda haadha keenya Dubroo Maariyaamiin baatamee baqate. (Isaa.19;1-2). Raajichi Hoosee\u2019is \u201c Ilma koo Gibxi irraan waame\u201d akka jedhe. (Hose\u2019i.11:1) waamamuuf dursa deemuun (baqachuun) irra jiraatii. \u201cIlma koo Gibxi irraan waame\u201d kan jedhu yeroof Yaa\u2019iqoobiif yoo ta\u2019u, dhumni isaa Waaqa Yaa\u2019iqoob Iyyasuus Kiristoosiif kan dubbatamedha."}, {"text_idx": "#000020", "text": "Godaansi haadha keenyaa gara Itiyoophiyaatti kan ta\u2019e ture. Raajii kanas dursee raajicha Imbaaqoomtu dubbate. \u201cWaaqayyo teemaanirraa, qulqullichi gaara faaraanirraa ni dhufa; kabajni isaa samiiwwan haguugeera, galatni Isaas dachee uwwise; ifti Isaa akka ibsaati; carallaan harka Isaa irraa baheera, humni Isaa achitti dhokateera.... Daandiin Isaa kan bara baraati, dunkaanni Itiyoophiyaa yeroo dhiphatan arge\u201d jedheera. (Inb.3:3-7) Bu\u2019uurri raajii Isaa gaara faaraa kan jedhamte haadha keenya yoo taatu,gaara faaraa irraa ni dhufa kan jedhame immoo Iyyasuus Kiristoosi. Dunkaanichi bakkee boqonnaa Godaantotaati. Kana waan ta\u2019eefi himni \u201cDunkaanonni Itiyoophiyaa yoo dhiphatan arge\u201d jedhu godaansa haadha keenyaa gara Itiyoophiyaa ta\u2019uu isaa agarsiisa. Kanaaf raajii kana raawwachuuf godaanuutu irra ture. \u201c Raajiin dubbii dursa\u201d akka jedhu."}, {"text_idx": "#000021", "text": "Gibxi Abbaan saba hedduu Abrahaam kan itti baqatedha. \u201cBeelli dacheerra qaqqabe; Abrahaam keessummaa ta\u2019uuf gara Gibxiitti Godaane\u201d akka jedhu (Se.Um.10:2-10). Yooseef garba ta\u2019ee biyya itti gurguramedha. \u201c Yooseef Gibxitti hoogganaa human waraanaa Far\u2019oon, hoogganaa waardiyyootaa Phiixifaaraatti gurgurame\u201d (Se. Um.37:36). Israa\u2019eel wanjoo garbummaan waggoota dhibba afuriif biyya itti bitamanidha (Hoj.du.7:6)"}, {"text_idx": "#000022", "text": "Abboonni raajonni godaansi gara biyya Gibxiitti godaanan fakkeenya akka ta\u2019e hubachiisuufi fakkeenyicha raawwachuuf Gooftaan keenya Fayyisaan keenya Iyyasuus Kiristoos qulqulleettii dubree Maariyaam wajjin gara Dachee Gibxiitti godaane. \u201cAni seeraafi raajiiwwan jijjiiruu kanan dhufe isinitti hin fakkaatiin raawwachuuf malee\u201d akkuma jedhu (Maat.5:17)"}, {"text_idx": "#000023", "text": "Waaqeffannaa waaqa alagaa ( hark tolchee) balleessuuf"}, {"text_idx": "#000024", "text": "Gibxi biyya Waaqeffanaan hark tolchee itti babal\u2019atee turedha. Waaqa hark tolchee waaqeffachuu isaaniitiin uummanni baay\u2019een rukutameera (Se. Ba\u2019uu. 32:1-35). Bu\u2019uura raajicha Isaayiyyaasiin \u201cHark tolcheen (Xaa\u2019otiin) Gibxii fuuldura Isaatti ni burkutaa\u2019u (hollatu)\u201d jedhamee dubbatameen waaq harktolchee Gibxii balleessuuf godaane (Isaa.19:2). Waaqota hark tolchee achi turanis ni balleesse."}, {"text_idx": "#000025", "text": "Godaansi haadhaa fi Ilmaa isa Leencaan fakkeeffameefi boodarra ka\u2019e Qulqulluu Maarqosiin gargaareera. Bara qulqulluu Maarqositti Gibxiitti waaqota dhalaa leencota dhalaadhaan, waaqota dhiiraa ammo leencota dhiiraan fakkeessuun bocanii waaqessu turani. Qulqulluu Maarqos Leencaan fakkeeffamee dachee Gibxii waaqeffannaa Waaqayyoo irraa qullaa dhaabataniin \u201cHangafni Wangeelaa Gooftaa keenya Iyyasuus Kiristoosi\u201d jedhee yoo barsiisu uummata Kiristaanaatti dheekkaame; seexannii fi shakkitoonni ni nahani."}, {"text_idx": "#000026", "text": "Qulqulluun Maarqoos waaqeffattoota waaqa hark tolchee osoo hin sodaatiin akka Leencaa ta\u2019ee moototaa fi uummata waaqa hark tolchee (xaa\u2019otii) waaqeffachaa turan waaqeffannaa horii (Saawwanii) laayyoo (faayida dhabeessa) ta\u2019uusaa barsiisuun waaqota hark tolchee Leencaa biyya Gibxii turan barumsaan balleesseera."}, {"text_idx": "#000028", "text": "Godaansi dhugaaf jecha Kiristoosiif jecha gidiraa fudhachuudha. Godaansa godaanee eebbisee Ilma namaaf kan kenne Ilma Waaqayyoo Iyyasuus Kiristoosidha. Maqaasaan qulqulloota wareegamtoota ta\u2019aniif eebbisuuf Gibxitti godaane. Wareegamummaan, ibiddaan gubachuu, albeen muramuu qofa osoo hin ta\u2019iin amantaa isaaniif, mana kiristaanaa isaaniif jecha biyya dhiisanii godaanuu waan ta\u2019eef Iyyasuus Kiristoos lallaba garaatiin \u201cdhugaaf jecha kan godaanan kan eebbifaman; mootummaan Waaqayyoo kan isaaniiti\u201d (Maat.5:1) akka jedhe barachuuf, barsiisuuf, addunyaa dhiisuuf,qalbii jijjiirrannaaf, akkasumas sababa amantaaf warri biyya isaanii dhiisanii Godaanankan eebbifamani."}, {"text_idx": "#000029", "text": "Kana irraa kan hubannu qulqulloonni abbootiin keenya dhugaaf jecha wareegama isaan kanfalanidha. Duukaabu\u2019oonni, bara isaaniitti Kiristoosiin lallabuuf godaananiiru. Amantootni warra hin amannee irraa gara mamantootaatti, mana waaqan hark tolchee irraa gara mana kiristaanaatti, foonummaa irraa gara afuurummaatti dhufuuf foon isaaniin gidiraa fudhataniiru; ibiddaan gubataniiru, seefiin muramaniiru, biyyaa biyyatti godaananiiru. Kana egaa kan eebbifamtoota isaan jechisiisee mootummaa Waaqayyoo isaan dhaalchisu. Kun hundi godaansa Gooftaa keenyaa fi godaansa qulqulleettii haadhasaan eebbifameera. Godaansi haadhaa fi Ilmaas kan darban gara duubaatti; kan dhufanis gara fuulduraatti deemuun dhugaaf jecha godaansa raawwatan hunda ni eebbisa waan ta\u2019eefidha."}, {"text_idx": "#000030", "text": "Gibxi keessa bakkeewwan qulqullaa\u2019oo hedduutu jiru. Isaanis Dabra Qusqu\u2019aam, dabra mixmaaq, kawaala Asxeeqs, kawaala sihaat, dabra Sooriyaan (Eefireem kan sooriyaa), Dabra abbaa Maqaars, Dabra abbaa Inxooniyoos...kkf jedhamuun bakkeewwan qulqullaa\u2019oo beekaman hunda eebbisuuf gara Gibxiitti godaane."}, {"text_idx": "#000031", "text": "Addaam gowwomee bakkee badhaadhinaa Gannata keessaa akka godaanu, addunyaa rakkinaatti akka godaanu kan taassise seexana /diyaabiloos/ nama walakkaa baasee ariyachuufi Addaamii fi ijoolleesaa bakka kabaja duraatti deebisuuf Gooftaan keenya Fayyisaan keenya Iyyasuus Kiristoos gammoojjii fi ho\u2019iinsa bakkee itti nama rakkisutti dachee Gibxiitrti godaane. Godaansa Addaam godaanuun gumaa baase."}, {"text_idx": "#000034", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]